**Esély Szociális Alapellátási Központ**

**Fogyatékkal Élők Nappali Intézménye**

**Szakmai Program**

**2021.**

**Intézmény neve: Esély Szociális Alapellátási Központ**

**Az intézmény székhelye: Csongrád, Kossuth tér 7. sz.**

**Az intézmény fenntartója: Alsó- Tisza-menti Önkormányzati Társulás**

**Székhelye: 6647 Csanytelek, Volentér János tér 2. sz.**

**Telephelyei:**

***Személyes gondoskodás keretébe tartozó szociális alapellátások:***

6640 Csongrád, Fő u. 64. sz.: Étkeztetés,

Tanyagondnoki szolgálat I-IV. körzet,

Házi segítségnyújtás,

Jelzőrendszeres házi segítségnyújtás,

Támogató szolgáltatás,

Pszichiátriai betegek közösségi ellátása,,

Szenvedélybetegek közösségi ellátása

Nappali ellátás (idősek, demens személyek)

-II. számú Idősek Klubja,

6640 Csongrád, Síp u. 3. sz.: Fogyatékosok Nappali Intézménye

6640 Csongrád, Gr. Apponyi u. 5. sz.: Étkeztetés,

Nappali ellátás (idősek, demens személyek)

- I. számú Idősek Klubja,

6648 Csongrád-Bokros Bokros u. 29. sz. Nappali ellátás (idős személyek)

– III. számú Idősek Klubja,

Étkeztetés.

***Az intézmény nyitva álló helyiségei:***

6645 Felgyő, Széchenyi út 2 sz..: Jelzőrendszeres házi segítségnyújtás,

Támogató szolgáltatás,

Pszichiátriai betegek közösségi ellátása,

Szenvedélybetegek közösségi ellátása,,

6647 Csanytelek, Baross Gábor u. 2. sz. Jelzőrendszeres házi segítségnyújtás

Támogató szolgáltatás,

Pszichiátriai betegek közösségi ellátása,

Szenvedélybetegek közösségi ellátása,

6646 Tömörkény, Ifjúság u. 8. sz.: Jelzőrendszeres házi segítségnyújtás,

Támogató szolgáltatás,

Pszichiátriai betegek közösségi ellátása,

Szenvedélybetegek közösségi ellátása,,

5474 Tiszasas, Fő u. 13. sz.: Jelzőrendszeres házi segítségnyújtás

**Jelen szakmai program a Fogyatékkal Élők Nappali Intézménye 6640 Csongrád, Síp u. 3. sz. szakmai munkáját szabályozza.**

**I. Az intézményi szolgáltatás meghatározása**

***I./a)  Az intézmény által nyújtott szociális ellátás besorolása***

Az intézmény a szociális igazgatásról és szociális ellátásokról szóló 1993. évi III. törvény (továbbiakban **Szt**) 65/F.§ (1) c) pontja értelmében a fogyatékos személyek nappali ellátásának intézménye, a szolgáltatás nyújtása a szociális alapszolgáltatások körébe tartozik.

**Az intézmény szervezete, jogállása**Szervezetileg önálló intézmény, szervezetileg önálló intézményegységekkel, tagintézménnyel nem rendelkezik. Önálló jogi személy.

***Működési területe:* A szolgáltatás ellátási területe** Csongrád város, Felgyő, Tömörkény, Csanytelek községekben állandó lakó-, ill. tartózkodási hellyel rendelkező és a módosított Szt. 3. § - ában meghatározott személyek vehetik igénybe, a nappali ellátást nyújtó szolgáltatást.

**Alkalmazottak létszáma: 7 fő.**

**Az intézmény alapfeladata**

Szociális alapszolgáltatás – Fogyatékos személyek nappali ellátása.

Az intézmény szakágazati besorolása: - szociális ellátás, elhelyezés nélkül.

**Az intézmény jegyzése**

Az intézményt – annak pontos megnevezésével vagy az azt helyettesítő fejbélyegző lenyomattal – a vezető vagy a helyettesítésével megbízott személy aláírásával és a körbélyegző lenyomatával jegyzi.

**A Fogyatékkal Élők Nappali Intézményének telephelye**

***Csongrád, Síp u. 3. sz. Telefon: 06-63/610-042; 06-20/926-16-60, E-mail:*** [***foni@csongrad.hu***](mailto:foni@csongrad.hu)

Telephelyen lévő szolgáltatások: **Nappali Ellátás: 881013 Fogyatékos személyek nappali ellátása, férőhely 32 fő.**

**Nyitva tartás:** ***Hétfőtől – Csütörtökig: 730 – 1600 óráig. Pénteken: 730 – 1330 óráig.***

**Szervezeti forma**

Az intézmény integrált intézményi formában működik, az integráció a módosított Szt. 85/C. § (1) bekezdés d) pontjának felel meg.

***I./b.) A szolgáltatás célja, feladata***

**Célja**

A nappali ellátás elsősorban a saját otthonukban élő, harmadik életévüket betöltött, önkiszolgálásra részben képes vagy önellátásra nem képes, de felügyeletre szoruló fogyatékkal élő, illetve autista személyek részére biztosít lehetőséget a napközbeni tartózkodásra, társas kapcsolatokra, valamint az alapvető higiéniai szükségleteik kielégítésére, továbbá igény szerint megszervezi az ellátottak napközbeni étkeztetését.

**Feladata**

A nappali ellátást biztosító intézmény az ellátást igénybe vevők részére a szociális, egészségi, mentális állapotuknak megfelelő napi életritmust biztosító szolgáltatást nyújt melyek az alábbiak:

* tanácsadás,
* készségfejlesztés,
* háztartási vagy háztartást pótló segítségnyújtás,
* pedagógiai segítségnyújtás,
* étkeztetés,
* esetkezelés,
* felügyelet,
* gondozás,
* gyógypedagógiai segítségnyújtás,
* közösségi fejlesztés, a helyi igényeknek megfelelő közösségi programokat szervez, valamint helyet biztosít a közösségi szervezésű programoknak, csoportoknak.

Biztosítja, hogy a szolgáltatás nyitott formában az ellátotti kör és a lakosság által egyaránt elérhető módon működjön.

***I./c.) Megvalósítani kívánt programok konkrét bemutatása, a létrejövő kapacitások, a nyújtott szolgáltatáselemek, tevékenység leírása***

**Megvalósítani kívánt programok konkrét bemutatása**

A fogyatékkal élők nappali ellátását a halmozottan sérült, fogyatékos személyek és autizmussal élők vehetik igénybe, továbbá azok, akik tankötelezettségüket iskolarendszerű oktatásban nem tudják teljesíteni az iskolai tanítási év idejére.

Az 1/2000. (I. 7.) SzCsM rendelet 81. § (3) bekezdésének rendelkezése szerint fogyatékos személyek nappali intézményében nem gondozható az a gyermek, aki gyógypedagógiai nevelésre, oktatásra alkalmas és felvétele, elhelyezése a korának, állapotának megfelelő nevelési, oktatási intézményben biztosítható, **nem vonatkozik e tilalom a tanítási szünet idejére**. Természetesen a tanítási szünet idejére is, csak abban az esetben vehető fel a gyermek, ha az intézmény rendelkezik szabad férőhellyel.

**Nyújtott szolgáltatáselemek**

* ***tanácsadás:***az igénybe vevő bevonásával történő, jogait, lehetőségeit figyelembe vevő, kérdésére reagáló, élethelyzetének, szükségleteinek megfelelő vélemény-, javaslatkialakítási folyamat, a megfelelő információ átadása valamilyen egyszerű vagy speciális felkészültséget igénylő témában, amely valamilyen cselekvésre, magatartásra ösztönöz, vagy nemkívánatos cselekvés, magatartás elkerülésére irányul, életvitelre vonatkozó tanácsadás, életvezetés segítése,
* ***esetkezelés:***az igénybe vevő, vevők szükségleteinek kielégítésére (problémájának megoldására, illetve céljai elérésére) irányuló, megállapodáson, illetve együttműködésen alapuló, tervszerű segítő kapcsolat, amely során számba veszik és mozgósítják az igénybe vevő, vevők saját és támogató környezete erőforrásait, továbbá azokat a szolgáltatásokat és juttatásokat, amelyek bevonhatók a célok elérésébe, újabb problémák megelőzésébe. Szükség szerint az egészségügyi alapellátás megszervezése, a szakellátásokhoz való hozzájutás segítése, hivatalos ügyek intézésének segítése, munkavégzés lehetőségének szervezése. Gyógyászati segédeszközhöz való hozzájutás segítését. Fogyatékkal élő személy általános egészségi állapotának és a fogyatékossága jellegének megfelelő egészségügyi, szociális ellátásokhoz való hozzájutás biztosítását. Segítő kapcsolat kialakítását és fenntartását.
* ***pedagógiai segítségnyújtás:***szocializációs, pedagógiai, eszközökkel végzett tervszerű tevékenység, folyamat, amely olyan viselkedések, attitűdök, értékek, ismeretek és képességek átadásának közvetlen és közvetett módját teszi lehetővé, gyakoroltatja, aminek eredményeként az igénybe vevő lehetőséget kap képességei kiteljesítésére, fejlődésében egy magasabb szint elérésére, speciális önszerveződő csoportok támogatása, működésének, szervezésének segítése. Egyéni és csoportos foglalkoztató és rehabilitációs programok szervezésében való részvételt, önsegítő csoportok támogatását, készség- és képességfejlesztés megszervezését. Segítségnyújtás a környezettel való kapcsolattartásban, a fogyatékos ember én tudatának megerősítését. Információs hálózat működtetését. Érdekképviseleti szervekkel kapcsolattartást. Rekreációt célzó egészségügyi szolgáltatások biztosítása, (színterápia, torna, gyógy és masszázskezelések, rendszeres  vércukor - vérnyomás és testsúly ellenőrzés),
* ***gondozás:***Az alapvető szükségletek kielégítéséhez szükséges szolgáltatásokat. Az igénybe vevő bevonásával történő, tervezésen alapuló, célzott segítés mindazon tevékenységek elvégzésében, amelyeket saját maga tenne meg, ha erre képes lenne, továbbá olyan rendszeres vagy hosszabb idejű testi-lelki támogatása, fejlesztése, amely elősegíti a körülményekhez képest legjobb életminőség elérését, illetve a családban, társadalmi státuszban való megtartását, visszailleszkedését. Az ellátást igénybevevők speciális szükségleteinek megfelelő szolgáltatások elérhetőségének megkönnyítését. Személyi higiénét, tisztálkodást: nemenként elkülönített, akadálymentes zuhanyzót, illemhelyet. Mosókonyha használatát: felső ruházat tisztítására.
* ***étkeztetés:*** Egyéni igény szerint napi egyszeri meleg étkezést, illetve reggeli, tízórai, uzsonna és az otthonról hozott étel elfogyasztásának lehetőségét biztosítjuk.
* ***gyógypedagógiai segítségnyújtás:***a fogyatékosságból adódó akadályoztatottság kompenzációjára szolgáló - a gyógypedagógia körébe tartozó - komplex tevékenységrendszer az igénybe vevő, családja és környezete képességeinek legteljesebb kibontakoztatása, a funkciózavarok korrekciója és a rehabilitáció érdekében, tankötelezettek részére fejlesztő felkészítés, Képzési kötelezettek fejlesztő felkészítésének megvalósítását.
* ***felügyelet:***az igénybe vevő lakó- vagy tartózkodási helyén, illetve a szolgáltatásnyújtás helyszínén lelki és fizikai biztonságát szolgáló, személyes vagy technikai eszközzel, eszközökkel biztosított kontroll,
* ***háztartási vagy háztartást pótló segítségnyújtás:***az igénybe vevő segítése mindennapi életvitelében, személyes környezete rendben tartásában, mindennapi ügyeinek intézésében, valamint a személyes szükségleteinek kielégítésére szolgáló lehetőségek és eszközök biztosítása, ha ezt saját háztartásában vagy annak hiányában nem tudja megoldani, személyi higiénia biztosítása: tisztálkodás, mosási lehetőség.
* ***készségfejlesztés:***az igénybe vevő társadalmi beilleszkedését segítő magatartásformáinak, egyéni és társas készségeinek kialakulását, fejlesztését szolgáló helyzetek és alternatívák kidolgozása, lehetőségek biztosítása azok gyakorlására.
* ***közösségi fejlesztés:***egy településrész, település vagy térség lakosságát érintő integrációs szemléletű, bátorító- ösztönző, informáló, kapcsolatszervező tevékenység, amely különböző célcsoportokra vonatkozó speciális igényeket tár fel, szolgáltatásokat kezdeményez, közösségi együttműködéseket valósít meg. A fogyatékkal élő személyek iránti társadalmi szemlélet megváltoztatásában közreműködést. Szabadidős programok szervezése, heti, havi, valamint éves foglalkoztatási terv alapján. A közösségi, a kulturális és a szabadidős programokba való egyenjogú részvétel elősegítését.
* ***vallás szabad gyakorlása.*** Az intézményben lévő kliensek testi és lelki egyensúlyának megőrzése.

Az intézmény biztosítja:

* + a személyre szabott bánásmódot,
  + a konfliktushelyzetek kialakulásának megelőzése érdekében az egyéni, csoportos megbeszéléseket,
  + a szabadidő kulturált eltöltésének feltételeit,
  + az ellátottak családi és társadalmi kapcsolatai fenntartásának feltételeit,
  + az egyéni gondozási tervek megvalósítását,
  + segíti és támogatja az intézményen belüli kis közösségek, társas   kapcsolatok kialakulását, működését.

Ennek figyelembevételével, tankötelezettek fejlesztő felkészítése:

* Egyéni,
* Csoportos,
* Kiscsoportos formában történik.

Egyéni foglalkozás:

Célja: A gyermekek, fiatalok speciális szükségleteihez alkalmazkodó fejlesztés. A szülő, hozzátartozó képessé tétele az intézmény által alkalmazott módszerek otthoni használatára.

Fejesztendő területek:

* Kognitív készségek és az akadémikus készségek fejlesztése,
* Kommunikációs készség fejlesztés- Alternatív kommunikációs eszközök használatának tanítása,
* Önkiszolgálási készség fejlesztés, szobatisztaságra szoktatás,
* Ritmus és zenei készség fejlesztése,
* Mozgáskészség fejlesztése,
* Gyakorlati ismeretek fejlesztése,
* Komplex autizmus specifikus fejlesztés.

Csoportos foglalkozások:

Célja: az egyéni és kiscsoportos foglalkozások során tanult készségek új helyzetben való alkalmazásának tanítása.

* Mozgás,
* Vizuális,
* Játék,
* Zene,
* Szociális készségek fejlesztése.

Kiscsoportos foglalkozások:

Célja: Az érintett személyek szociális és kommunikációs készségeinek fejlesztése az életkornak megfelelő speciális módszerekkel.

* Társas és szabályjátékok,
* Koordinációs készség fejlesztése (pl. babzsákolás, stb.)
* Szociális történetek,
* Praktikus, mindennapos ismeretek fejlesztése (konyha rendje, bevásárlás, pénzbefizetés, gyógyszerkiváltás, közlekedés, stb.).

**Fiatalokkal végzett szociális munka:**

Terápiák:

* Önálló életvitelre való felkészítés – előre meghatározott program alapján: egyszerű ételkészítés, konyha rendje, mosás, vasalás, környezeti higiénia, stb.
* Szabadidő szervezése: mozgás, zenekultúra, színjátszás, tánc, sport, stb.
* Kézműves tevékenységek: szövés, agyagozás, gépi varrás, gyöngyfűzés, stb.

Szinten tartó foglalkozások:

* + Számolás és mérés,
  + Írás – olvasás,
  + Környezetismeret, környezetvédelem, környezettudatos magatartás készség szinten való elsajátítása.

Foglalkoztatás szervezése:

- Hasznos munkavégzés – munkára nevelés: kertgondozás, takarítás megszervezése.

**Egyéb programok, k**özösségi szociális munka keretében:

Ünnepekhez kötődő feladatok:

* Farsangi mulatság,
* Nőnap,
* Húsvét,
* Anyák napja,
* Névnapok, születésnapok megtartása,
* Mikulás,
* Karácsony.

Szabadidős programok:

* Kirándulások,
* Táborozások,
* Mozi,
* Színházlátogatás,
* Múzeum

Az intézmény mindent megtesz az ellátást igénybe vevők testi-lelki aktivitása fenntartásának, megőrzésének érdekében, és az ellátottak korának, egészségi állapotának, képességeinek, egyéni adottságainak figyelembe vételével ***az alábbi programokat szervezi*** meg:

Aktivitást segítő fizikai tevékenység:

* + séta (tolókocsival közlekedő, nehezebben mozgó személyek részére is),
  + napi torna.

Szellemi és szórakoztató tevékenység:

* + - felolvasás,
    - előadások (meghívott előadók közreműködésével),
    - zenehallgatás (pl.: komolyzenei válogatások, mulatós zenei válogatások, egyházi énekek.),
    - kártya- és társasjátékok (pl.: dominó, sakk, csocsó, stb.),
    - közös filmnézés, tévénézés.

Kulturális tevékenység:

* + rendezvények: az intézményi ellátottak részt vesznek a város közösségi, kulturális életében,
  + ünnepségek: az intézményben hagyományokhoz hűen megrendezésre kerülnek az ünnepek,
  + színházlátogatás, koncert,
  + kirándulások, táborozások,
  + születésnap, névnap megünneplése.

Állandó napi programjaink:

* + - felolvasás,
    - séta, levegőzés,
    - zenehallgatás.

Állandó heti programjaink:

* + - * manuális-kreatív foglalkozások,
      * zenés délután,
      * Filmmúzeum,
      * Biblia-délután.

Állandó havi programjaink:

* + - * + Névnapok, születésnapok megünneplése,
        + egyházi és világi ünnepeink.

Foglalkoztatás

Az intézmény a fogyatékkal élő személyekre specializálódott, ebből adódóan az ellátottak részére egyénre szabottan az alábbi választható lehetőségeket biztosítja:

* Hűtő-mágnes, fotókeret, virágdísz, szélharang készítése.
* Üvegfestés,
* Tojásfestés.
* Szemüvegtok, kulcstartó készítése filcből.
* Fali dísz készítése szalvétából és szárazvirágból.
* Ünnepekre gipszforma öntés-festés.
* Szalvétatartó, farsangi álarc készítése.
* Selyemfestés, papírvirág készítése.
* Kasírozás (papírmasé készítése).

A kreatív- manuális foglalkozások széles skálán mozognak.  A „végeredmények” az intézmény falait, közös helyiségeit díszítik, rajtuk a készítője nevével. Ezek a foglalkozások az ellátottak képességeinek fejlesztését szolgálják, a szinten tartását erősítik, és nem utolsósorban hasznos idő kitöltés, a „hasznos vagyok”, „szükség van rám” érzés erősítésével.

***Kapacitás: A fogyatékos személyek nappali ellátásának engedélyezett férőhely száma:******32 fő.***

***A nyitva tartás rendje: A* Fogyatékkal Élők Nappali Intézményének nyitva tartása:**

**Hétfőtől – Csütörtökig:    730 – 1600 óráig.**

**Pénteken:    730 - 1330 óráig.**

***Szombat – Vasárnap és ünnepnapokon az intézmény zárva tart.***

**II. A szakmai program megvalósítása várható következményeinek, eredményességének az ellátórendszerben betöltött szerepének és hatásának értékelése, más intézményekkel való együttműködés módja**

***II/a) A szakmai program megvalósításának várható következményei, eredményessége***

***Autisták és tankötelezettségüket teljesítők esetében:***

Várható eredmény, hogy az autizmussal élő gyermekek a nyugodt és kiegyensúlyozott környezetnek és a megfelelő, célzott programoknak köszönhetően egyre inkább fejleszthető állapotba kerülnek, értelmük szélesedik, szociális készségük fejlődik, viselkedési problémáik csökkennek.

***Ennek következménye:***

* + a család életének minőségi javulása,
  + az autizmussal érintetteket el- és befogadja a társadalom és közvetlen környezete,
  + saját és családjuk élete a helyes szociális viselkedés elsajátításával könnyebbé válik,
  + értelmi képességük fejlődik,
  + saját maguk kifejezésére és megértetésére alternatívákat tanulnak.

***Tankötelezettségüket teljesítettek, 16. életévüket betöltöttek csoportja esetében***

A programok által önellátó képességük legmagasabb fokra történő fejlesztésére, szinten tartására, valamint tájékozódó ismeretek tudásának bővítésére nyílik lehetőség. Az egymásra épülő fejlesztések által lehetővé válik a részben önálló életvitel egyéni feltételeinek biztosítása.

A szabadidő hasznos eltöltése, ill. foglalkoztatás keretében történő munkajellegű tevékenységek során koncentrációs, manuális és értelmi képességük jelentős fejlődése valósul meg.

***II/b) Az ellátórendszerben betöltött szerepe***

Napjainkban fokozott igény mutatkozik a nappali ellátásra. Egyre nő azon személyek száma, akik önállóak, munkaképesek, de sérültségük foka olyan mértékű, hogy munkájuk végzéséhez támogatást igényelnek. Sok esetben tanultak, képzettek, erősen motiváltak a teljes, normális élet megélésére. Nagy erőfeszítést tesznek, hogy megfeleljenek a társadalmi elvárásoknak. Fáradoznak kiszolgáltatottságuk enyhítésén, aktív, eredményes életre törekednek.

Nő azoknak a fogyatékosoknak a száma is, akik súlyos fokban sérültek. Támogatással ők is hasznosan, képességeiket kibontva, strukturált rendben és közösségben élhetnek. A számukra hátteret biztosító család aktív, kereső életet él, miközben a napi ellátásukat az intézmény biztosítja.

A nyugdíjkorhatár kitolódásával hosszabbodik az az idő, amíg a családok rászorulnak a nappali ellátás szolgáltatásaira. A szolgáltatás működtetésével megelőzhető a sérült emberek kiszorulása a társadalom közösségéből, megelőzhető a családok széthullása, és elkerülhető, hogy végleges ápolási-gondozási otthonba kerüljenek, családjukból kiszakítva.

A nappali ellátást igénylők száma fokozatosan növekszik. Ez a folyamat az alábbi okokra vezethető vissza.

A fogyatékkal élő emberek „fejlesztésének” útján továbblépési lehetőségként ez az ellátási típus az utolsó. A tankötelezettség teljesítése után is gyógypedagógiai fejlesztésre van szüksége a sérült embereknek. A társadalmi beilleszkedéshez alapvetően fontos a közösségi életforma, meghatározott módon és időben, a családi védelem és biztonság mellett.

Az ellátás megszűnését az állapotromlás, a család lakóhely változása, vagy az eltartó halála okozhatja. Ez a folyamat jóval lassúbb, mint a bekerülés igényének jelentkezése. A nappali ellátásban az ellátottak életkora várhatóan kitolódik. Így a Támogató Szolgálat szolgáltatásaira egy idősebb korosztálynak lesz szüksége a fogyatékkal élő rászorultak tekintetében.

Átjárhatóságot biztosít ez egyes ellátási formák között: családon belüli működési zavar, adósságteher, ügyintézési nehézség, mentális problémák, stb. esetén együttműködési lehetőség a Családsegítő Szolgálattal és/vagy Gyermekjóléti Szolgálattal.

***II/c) Más intézményekkel való együttműködés módja***

Az intézmény a szolgáltatások, ellátások biztosítása során együttműködik minden olyan intézménnyel, szolgáltatóval, állami, egyházi és civil szervezettel, amely a jogosultak, illetve a rászorulók ellátásában részt vállal, továbbá az intézmény feladatellátását segíti. Intézményünk szakmai munkája során folyamatosan arra törekszik, hogy a kapcsolatrendszerét más intézményekkel fenntartsa és lehetőség szerint tovább bővítse. Mind inkább célunk, hogy az intézményekkel való kapcsolatunk élő, konstruktív, oda- vissza alapon működő legyen. Ezen belül teret adva mind a szakmai fejlődésre, gyakori konzultációra, személyes találkozásokra is.

Napi kapcsolattartás mellett, szükség szerint esetmegbeszéléseket tartunk.

A szociális intézmény együttműködik az ellátási területén működő szociális, gyermekjóléti, gyermekvédelmi, egészségügyi, oktatási és munkaügyi szolgáltatókkal, intézményekkel, így különösen

* A Családsegítő Szolgálat családgondozóival,
* A Gyermekjóléti Szolgálat munkatársaival,
* A Házi- és Gyermekorvosi Szolgálattal, Szakorvosokkal,
* Védőnői Szolgálattal,
* Gyógypedagógiai, nevelési szakszolgálatokkal, ( Pedagógiai Szakszolgálat)
* Munkaügyi Központtal,
* Fenntartóval,
* Civil szervezetekkel,
* Megyén belül és kívül található hasonló profilú intézményekkel,
* Fogyatékos személyeket segítő érdekvédelmi szervezetekkel, (GYOLCS Egyesülettel, Vakok és gyengén látók helyi és megyei csoportjával, Mozgáskorlátozottak helyi szervezetével stb.)
* Szakellátást biztosító helyi és vidéki rendelőkkel, kórházakkal,
* A Támogató Szolgálattal,
* Ügyintézésekben való segítségnyújtás során, az Önkormányzat illetékes osztályaival, különösen a Szociálpolitikai Iroda munkatársaival.
* Oktatási, nevelési intézményekkel, (Kozmutza Flóra Óvoda Általános Iskola, Szakiskola, Diákotthon és Gyermekotthon Csongrádi Tagintézménye),
* Gyógyászati segédeszközök forgalmazóival,
* Magyar Vöröskereszttel,
* Magyar Máltai Szeretetszolgálattal,
* Kormányhivatallal,
* Járási Hivatallal,
* Kormányhivatal Szakigazgatási szerveivel.

A kapcsolattartás módja: személyesen, írásban, telefonon történő; eseti – szükség szerint: esetmegbeszélés, esetátadás.

* A fogyatékos emberek a társadalom egyenlő méltóságú, egyenrangú tagjai, akik a mindenkit megillető jogokkal és lehetőségekkel csak jelentős nehézségek árán, vagy egyáltalán nem képesek élni.
* A fogyatékos emberek hátrányainak enyhítése, esélyegyenlőségük megalapozása, illetve a társadalom szemléletmódjának alakítása érdekében az Országgyűlés megalkotta az 1998. évi XXVI. törvényt - a fogyatékos személyek jogairól és esélyegyenlőségük biztosításáról. A fogyatékos személyek nappali intézményének szakmai programja szorosan illeszkedik az 1998. évi XXVI. törvény céljainak megvalósításához.
* Az intézmény szolgáltatásaival, az ellátottak fizikai, mentális, szociális és kulturális szükségleteinek minél teljesebb kielégítésével hozzájárulhat a fogyatékos személyek esélyegyenlőségének, önálló életvitelének és a társadalmi életben való aktív részvételének elősegítéséhez.
* A feladatellátást végző szakdolgozók feladatkörébe tartozik az ellátási területen élő, azon fogyatékkal élők felkutatása, akiknek szüksége lehet a nappali ellátásra, de nem ismerik ezt az ellátási formát. Ezt követően tájékoztatást nyújtanak az ellátásról, az igénybevétel módjáról és az ellátás igénybevételét követő lehetőségekről. Szociális térkép készítése közben a szolgáltatás kiajánlása, az ellátással kapcsolatos információnyújtás.

Kapcsolatot tart még: Magán személyekkel, vállalkozókkal, Művelődési Központtal, Városi Könyvtárral stb.

**A szolgáltatás közzétételének módja, formái**

* Szórólapok,
* Helyi televízió, sajtó közreműködése,
* Érdekképviseleti szervek és civil szervezetek tájékoztatása,
* Házi - és Gyermek orvosok tájékoztatása,
* Védőnők, Körzeti ápolók tájékoztatása,
* Oktatási intézmények, egészségügyi- szociális intézmények értesítése,
* Polgármesteri Hivatal hirdetőtábláján való közzététel,
* Különböző szakterületek tanácskozásain nyújtott tájékoztatás
* Internet [www.csongrad.hu](http://www.csongrad.hu), <http://esely.csongrad.hu/>

**III.) Az ellátottak köre, demográfiai mutatói, szociális jellemzői, ellátási szükségletei**

***III/a) Az ellátottak köre***

**A fogyatékkal élők nappali ellátásának engedélyezett férőhelyszáma: 32 fő.**

Az intézmény fogyatékossági típusok, életkor és a sérülés súlyossága alapján heterogén összetételű, ez differenciált foglalkoztatást tesz indokolttá. A fogyatékossági típusok és életkori sajátosságok figyelembe vételével, 8 fős gondozási csoportok kialakítása lehetővé teszi a korszerű szakmai elveken nyugvó speciális gyógypedagógiai bánásmód alkalmazását.

A középsúlyos értelmi fogyatékkal élőknél a megszerzett ismeretek szinten tartása, a kommunikáció, a társas kapcsolatok fejlesztése a cél. A középfokban sérültség fokozott segítség, állandó támogatás igényét jelenti, az alkalmazkodás, gondolkodás, beilleszkedés nehezítettsége okán. Az enyhe fogyatékkal élőkkel - építve a nagyobb fokú önállóságra és a fogyatékosság enyhébb voltára – a napirend rugalmasabban szervezhető, a fejlesztések szinten tartó foglalkozások a teljesen önálló életvitelre és a későbbiek során, a védett munkahelyen illetve a nyílt munkaerő piacon való megjelenésre irányulnak. Az enyhe fokban fogyatékos személyek sérültsége olyan fokú – gondolkodásuk, érzékszervük érintettsége folytán -, hogy esetleg a későbbiekben munkára, saját maguk felépítette rendezett életre képesek, megfelelő szakmai- szociális közreműködés mellett.

A nappali ellátásban a humán erőforrás szervezésénél és csoportosításánál fontos tényező a négy fogyatékos csoport sajátosságának figyelembe vétele, szem előtt tartása.

**Rendkívül indokolt esetben nappali ellátás, olyan fogyatékos személyek részére is biztosítható, akire nézve szülője vagy más hozzátartozója gyermekgondozási segélyben, gyermeknevelési támogatásban vagy ápolási díjban részesül.**

* ***Siketek és nagyothallók:*** akinek hallásvesztesége olyan mértékű, hogy a beszédnek hallás útján történő megértésére segédeszközzel sem képes és halláskárosodása mellett a hangzó beszéd érhető ejtése elmarad (hallási fogyatékos).
* ***Vakok és gyengén látók:*** akiknek segédeszközzel vagy műtéti úton nem korrigálható módon látóképessége teljesen hiányzik, vagy alig látóként minimális látásmaradvánnyal rendelkezik és ezért kizárólag tapintó- halló életmód folytatására képes (látási fogyatékos).
* ***Értelmi akadályozottsággal élők:*** akiknek értelmi akadályozottsága genetikai, illetőleg magzati károsodás vagy szülési trauma következtében, középsúlyos vagy annál nagyobb mértékű.
* ***Mozgásszervi fogyatékkal élők:*** akiknél a mozgásrendszer károsodása illetőleg funkciózavara miatt helyváltoztatása a külön jogszabályban meghatározott segédeszköz állandó és szükségszerű használatát igényli, vagy a külön jogszabály szerinti mozgásszervi betegsége miatt állapota segédeszközzel eredményesen nem befolyásolható.
* ***Autisták:*** IQ értéktől függetlenül autistának kell tekinteni azt a személyt, aki a fejlődés átható (pervazív a személyiség egészét átfogó) zavarában szenved, és az autonómia tesztek alapján állapota súlyos vagy középsúlyos. A kommunikáció, aszociális interakciók, valamint a rugalmas viselkedésszervezés területén mutatkozó zavart fejlődés.
* ***Halmozottan fogyatékos:*** az a személy, akinek a fent felsorolt fogyatékosságok közül legalább két fogyatékossága van.

***A fogyatékos személyek nappali intézményében nem gondozható az a személy,*** aki veszélyeztető magatartást tanúsít, orvosi ellátást és állandó ápolást igényel. 1/2000. (I. 7.) SzCsM rendelet 81. § (3) bekezdésének rendelkezése szerint, továbbá nem gondozható az a gyermek sem, aki gyógypedagógiai nevelésre, oktatásra alkalmas és felvétele elhelyezése a korának állapotának megfelelő nevelési, oktatási intézményben biztosítható, **nem vonatkozik e tilalom a tanítási szünet idejére**.

Természetesen a tanítási szünet idejére is csak abban az esetben vehető fel a gyermek, ha az intézmény rendelkezik szabad férőhellyel.

***III/b) Demográfiai mutatók***

**A szolgáltatás által lefedett terület** Csongrád város: 17. 255 fő, Csanytelek: 2. 840 fő, Felgyő: 1.255 fő, Tömörkény: 1.784 fő községek **Összes lakónépessége:** **23. 130 fő** *(2014-es adatok)*

**Csongrád** a vizek, parkok városa, a Hármas-Körös torkolatában, a Tisza mentén fekszik, 150 km-re Budapesttől, 20 percre az M5-ös autópályától. Csongrád megye legparkosítottabb, leghangulatosabb települése.

**Tömörkény** a Tisza jobb partján található Csongrádtól Délnyugatra haladva, Csanytelek és Pusztaszer között fekszik. A falu környékén szép, erdős területek is találhatók s jellegzetes tanyavilág övezi.

**Felgyő** Magyarország délkeleti részén, Csongrád megyében található kistelepülés.

**Csanytelek** az ország leghosszabb faluja, az ország délalföldi részén, a Tisza jobb oldalán, 4519. számú fő közlekedési út mentén, Csongrádtól 14 km, Szegedtől 36 km-re fekszik. A települések mezőgazdasági jellegűek, szántóföldi és fóliás növényeket termesztenek és állattartással foglalkoznak az itt élő emberek.

***III/c) Szociális jellemzők bemutatása***

**Ellátotti mutató: 2021. 09. 30:**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Életkor és nemek szerint:** | **0–17 év** | | **18-39 év** | | **40-59 év** | | **60-75 év** | | **75 év felett** | | ***Összes:*** |
| **Fogyatékosságuk szerint a következő:** | **ffi** | **nő** | **ffi** | **nő** | **ffi** | **nő** | **ffi** | **nő** | **ffi** | **nő** |  |
| **Hallásukban akadályozottak:** | 0 | 0 | 0 | 0 | 0 | 1 | 0 | 0 | 0 | 0 | **1** |
| **Értelmileg akadályozottak:** | 0 | 0 | 11 | 4 | 3 | 0 | 0 | 1 | 0 | 0 | **19** |
| **Mozgásukban akadályozottak:** | 0 | 0 | 0 | 0 | 0 | 0 | 1 | 0 | 0 | 0 | **1** |
| **Halmozottan sérültek:** | 0 | 0 | 4 | 1 | 0 | 0 | 0 | 0 | 0 | 0 | **5** |
| **Autista** | 0 | 0 | 1 | 1 | 0 | 0 | 0 | 0 | 0 | 0 | **2** |
| **Látásukban akadályozottak:** | 0 | 0 | 1 | 0 | 1 | 1 | 0 | 1 | 0 | 0 | **4** |
| ***Összesen:*** | **0** | **0** | **17** | **6** | **4** | **2** | **1** | **2** | **0** | **0** | **32** |

* **Enyhe értelmileg akadályozott: 2 fő**
* **Középsúlyos értelmileg akadályozott:13 fő**
* **Súlyosan sérültek (látás, mozgás, értelmi sérültek): 11 fő**
* **Súlyos - Halmozottan sérültek: 6 fő**
* **Gondnokság alatt: 13 fő van, ebből cselekvőképesség teljes korlátozása alatt *8 fő.* Cselekvőképesség részleges korlátozása alatt *5 fő.***

Az intézményt igénybe vevő kliensek között fogyatékosságukat tekintve hallás, beszéd, látássérültek, értelmileg akadályozottak, autisták, mozgásukban akadályozottak, súlyos és halmozottan sérültek egyformán megtalálhatóak.

A családok életvitelét jelentősen befolyásolja, hogy a családban él-e a fogyatékos személy, vagy sem.

Nagyon nehéz a helyzetük azoknak a családoknak, ahol a szülők is valamilyen fogyatékkal élnek.

A fogyatékos személyek nappali intézménye jó lehetőséget ad arra, hogy, míg a fogyatékkal élő személy napközben szakemberek felügyelete alatt áll, addig az intézmény tehermentesíti a családot a napközbeni gondozás alól.

Az intézményben dolgozó szakemberek megszervezik egyénre szabottan a napközbeni foglalkozásokat. Ez az ellátási forma nem emeli ki a családi környezetből az ellátottat, így közösen gondoskodunk a kliensről: a család és az intézmény.

A szülők, és a közvetlen környezete el tud helyezkedni, munkát tud vállalni. Ezzel nagy lehetőség nyílik meg, mind a család, mind az ellátott számára.

Az ellátottak, ellátást igénylők többsége nehéz anyagi körülmények között élő családban nevelkedik, a szülők lehetőségeikhez képest igyekeznek mindent megtenni a gyermekük fejlődése érdekében, de az intézményi háttér nélkülözhetetlen, mely szolgáltatásainak nyújtásával hozzájárul a fogyatékkal élők életvitelének javításához.

***III/d) Az ellátottak ellátási szükségletei***

Amelyek által lehetőség nyílik **ellátottjainknak**

* Önállóbb életre, nagyobb életviteli szabadságra,
* Szakszerű személyre szabott ellátásra,
* Szabadidő hasznos eltöltésére.

**Családtagjaiknak**

* Fizikai és lelki terheik csökkentésére
* Munkába állásra,
* Regenerálódásra.

**Fejlesztő foglalkozások**

* + a meglévő készségek, képességek szinten tartása, fejlesztése,
  + önálló életvitelre nevelés,
  + önkiszolgálás, önellátás képességeinek kialakítása, fejlesztése,
  + életminőség javítását célzó praktikus ismeretek elsajátításának elősegítése,
  + kommunikációs képességek szinten tartása, fejlesztése,
  + szociális készségek, képességek megszilárdítása, fejlesztése,
  + manuális készségek fejlesztése,
  + egészséges életmódra nevelés,
  + környezettudatos magatartás kialakítása,
  + foglalkoztatás biztosítása

**A társadalmi integráció elősegítésének érdekében szervezett programok**

* + kirándulások, kulturális- és sport rendezvények,(uszoda, kiállítások, színház, táborozás stb.)
  + ünnepek, intézményi és városi rendezvények,
  + a szabadidő hasznos eltöltésének elősegítése az aktivitást segítő szellemi- és szórakoztató tevékenységekkel,
  + szülőklubok szervezése

**Segítségnyújtás személyes és hivatalos ügyek intézésében**

* + az egészségügyi ellátással, egészséggel kapcsolatos problémák megoldásnak elősegítése: szakellátáshoz való hozzájutás segítése, életvitelre vonatkozó tanácsadás, felvilágosító előadások szervezése, mentális gondozás,
  + speciális önszerveződő csoportok szervezésének, működésének, támogatása
  + érdekérvényesítési törekvések támogatása, jog- és érdekvédelem,
  + a társas- és családi kapcsolatok elősegítése, erősítése.

**IV.) A feladatellátás szakmai tartalma, módja, a biztosított szolgáltatások formái, köre, rendszeressége**

***IV/a) A nappali ellátás szakmai tartalma***

Az ellátottak szociális és mentális gondozása tervezett és rendszeres tevékenységek során valósul meg.

A szakmai vezető és a terápiás munkatárs megismeri az ellátott fizikai, egészségi és mentális állapotát, fogyatékosságának fokát, kialakult szokásrendszerét, jellemző viselkedésmintáit, valamint kedvelt szabadidős tevékenységeit, továbbá felméri meglévő képességeit.

**Ez alapján készíti el a munkacsoport az egyéni gondozási tervet, mely tartalmazza:**

* Az ellátott személy fizikai, mentális állapotának helyzetét,
* Az állapotjavulás, illetve megőrzés érdekében szükséges, illetve javasolt feladatokat, azok időbeli ütemezését,
* Az ellátott részére történő segítségnyújtás egyéb elemeit.
* A gondozási tervet, annak módosítását, az ellátást igénybe vevő személlyel, illetve törvényes képviselőjével közösen kell elkészíteni. A gondozási terv eredményességének feltétele az ellátást igénybe vevő aktív közreműködése, mert a továbblépés alapfeltétele, a közösen kialakított terv, amelyben meghatározásra kerül a szolgáltatás folyamata, lépései, az ahhoz szükséges szabályok, kölcsönös elvárások.
* A gondozási terv elkészítéséről a gondozást végző személy, az abban meghatározott feladatok teljesítésének biztosításáról a csoportvezető gondoskodik.
* Az ellátásban részesülő személlyel közvetlenül foglalkozó szakember folyamatosan figyelemmel kíséri és elősegíti az egyéni gondozási tervben meghatározottak érvényesülését.
* Az egyéni gondozási tervet készítő személy évente - jelentős állapotváltozás esetén annak bekövetkeztekor - átfogóan értékeli az elért eredményeket, és ennek figyelembevételével módosítja az egyéni gondozási tervet.

A fogyatékos személyek nappali ellátásában 6-8 fős gondozási csoportokat kell kialakítani.

A gondozási csoportok kialakítása során figyelemmel kell lenni az ellátást igénybe vevők életkorára és fejlettségi szintjére. Az ellátottak fogyatékossági foka eltérő, ennek megfelelően mentális/szellemi állapotuk is eltérő.

***Nyilvántartások vezetése***

A kötelező nyilvántartások vezetését az alábbi törvények határozzák meg:

A szociális igazgatásról és szociális ellátásokról szóló 1993. évi III. törvény,

A személyes gondoskodást nyújtó szociális ellátások térítési díjáról szóló 29/1993. Korm. rendelet,

A személyes gondoskodást nyújtó szociális intézmények szakmai feladatairól és működésük feltételeiről szóló 1/2000. SzCsM. rendelet,

A személyes gondoskodást nyújtó szociális ellátások igénybevételéről 9/1999. SzCsM. rendelet,

A szociális, gyermekjóléti és gyermekvédelmi szolgáltatók, intézmények ágazati azonosítójáról és országos nyilvántartásáról 415/2015. (XII. 23.) Korm. rendelet.

***IV/b) A feladatellátás módja***

* Szociális esetmunka,
* Közösségi szociális munka,
* Szociális csoportmunka.

Szociális esetmunka keretében:- Egyéni esetkezelés.

Mentális ellátás keretében:

* + Társas kapcsolatok kialakulásának elősegítése,
  + Az ellátás rendszeres igénybevételére motiválás,
  + Érkező ellátottak fogadása,
  + Napi lelki problémák megbeszélése, szorongások, félelmek enyhítése,
  + Fejlesztő felkészítés.

Közösségi szociális munka keretében:

* + Ünnepekre való felkészülés,
  + Szabadidős programok szervezése, lebonyolítása (kerékpártúrák, kirándulások, kerti mulatság, stb.),
  + Készségfejlesztő foglalkozások (üvegfestés, tésztafűzés, plakátkészítés, stb.),
  + Környezetgondozás.

***IV/c) A biztosított szolgáltatások formái, köre, rendszeressége***

Alapvető- naponkénti - szolgáltatások köre:

* Közösségi együttlét,
* Napi sajtó, tv, rádió használata,
* Pihenés,
* Személyi tisztálkodás,
* Étkeztetés (igény szerint),
* Napi gyógyszerfogyasztás ellenőrzése szükség szerint.

***Az alapfeladatot meghaladó programok köre:***

A nappali intézmény az alapfeladathoz nem tartozó szolgáltatásért, programokért az adott szolgáltatás önköltségének megfelelő összegű térítést kérhet, amelyről minden esetben, írásban tájékoztatja az ellátottakat, ill. törvényes képviselőt. (Pl. kirándulás, uszoda, táborozás, mozi, színház, pedikűrös, fodrász, stb.)

IV/d) Az ellátás igénybevételének módja

A szociális ellátás igénybevétele önkéntes. Az ellátást igénylő, ill. törvényes képviselője szóbeli, ill. írásbeli kérelmére, indítványára történik.

A kérelem előterjesztése az ellátást igénybe vevő cselekvőképessége alapján az alábbiak szerint történik:

* ha a személy cselekvőképes, a kérelmet maga nyújtja be,
* ha a személy részben cselekvőképes, akkor a kérelmet törvényes képviselőjének beleegyezésével, vagy- ha e tekintetben a bíróság a cselekvőképességet nem korlátozta- önállóan terjesztheti elő,
* ha az ellátást igénylő személy teljes cselekvőképtelen, a kérelmet - az érintett személy véleményét lehetőség szerint figyelembe véve - a törvényes képviselője terjeszti elő.
* Az intézményvezető az igények beérkezésének sorrendjében gondoskodik az ellátást igénylők elhelyezéséről, ennek érdekében nyilvántartást vezet, mely sorszámozott és folyamatosan vezetett.
* Házirend, ill. Megállapodás egy példányát az intézményvezető az ellátást igénybevevő, ill. törvényes képviselő rendelkezésére bocsájtja.
* Az intézményvezető döntéséről írásban értesíti az ellátást igénylőt, ill. törvényes képviselőjét, ha az intézményi elhelyezésre az igénylő nem jogosult. Amennyiben az ellátást igénylő vagy törvényes képviselője nem ért egyet az intézményvezető döntésével, 8 napon belül a fenntartóhoz fordulhat.
* Ha pozitív az intézményvezető döntése, akkor: A Megállapodás kötése megtörténik, melyet az intézményvezető és az ellátást igénybe vevő köt, **tartalma:**
  + az ellátás kezdő időpontja (határozott-határozatlan időre),
  + az intézmény által nyújtott szolgáltatások formája, módja, köre,
  + a személyi térítési díj megállapítására, fizetésére vonatkozó szabályok,
  + a megállapodás módosításának szabályai,
  + az intézményi jogviszony megszűnésének módjai,
  + a panasztétel lehetősége, ennek kivizsgálási módja.

***A nappali ellátás próbaidővel indul, amely maximum 3 hónap lehet.*** A próbaidő során értékelhető, hogy az igénylő alkalmas - e közösségi életre, fejleszthető - e, illetve nem ön - és közveszélyes a magatartása. Ha a 3 hónap letelik, automatikusan határozatlan idejűvé válik az intézményi jogviszony.

**Tájékoztatás az intézménybe való felvételkor**

Az intézménytájékoztatási kötelezettsége, több szakaszban történik az ellátást igénybe vevő részére.

* **Tájékoztatás a kérelem benyújtásakor**

A kérelem benyújtásakor az intézményvezető tájékoztatja a kérelmezőt az ellátás lehetőségeiről, feltételeiről.

Amennyiben a kérelem elbírálása pozitív, ill. negatív irányban megtörtént, az intézményvezető értesíti a kérelmezőt (ill. törvényes képviselőjét).

Az intézménybe való felvételre, az intézményi jogviszony létesítéséhez szükséges okiratokról, a hozzátartozói nyilatkozatokról, a személyes megjelenésre vonatkozó szabályokról.

**Az intézménybe való felvételkor az intézményvezető tájékoztatja a jogosultat és hozzátartozóját**

* + az intézményben biztosított ellátás tartalmáról és feltételeiről,
  + az intézmény által vezetett nyilvántartásokról,
  + a panaszjog gyakorlásának módjáról,
  + az intézményi jogviszony megszűnésének eseteiről,
  + az intézmény házirendjéről,
  + a fizetendő térítési díjról, teljesítési feltételeiről, a mulasztás következményeiről,
  + a jogosult jogait és érdekeit képviselő társadalmi szervezetekről.

**A jogosult és hozzátartozója az intézménybe való felvételkor köteles**

* + nyilatkozni a tájékoztatásban foglaltak tudomásul vételéről, tiszteletben tartásáról,
  + adatokat szolgáltatni az intézményben vezetett nyilvántartásokhoz, külső szerv ellenőrzésénél beleegyező nyilatkozat az ellátotti anyagba való betekintésbe.
  + nyilatkozni arról, hogy a szociális ellátásra való jogosultság feltételeit és a jogosult, továbbá a közeli hozzátartozója személyazonosító adataiban beállott változásokat haladéktalanul közli az intézményvezetőjével.
  + nyilatkozni zárójelentés kiadhatóságáról,

**Tájékoztatás az ellátás során**

Az intézményvezető köteles értesíteni, ill. tájékoztatni a jogosultat és az általa megjelölt hozzátartozóját

* + az ellátás biztosításában felmerült akadályoztatásról, az ellátás ideiglenes szüneteltetéséről,
  + az áthelyezés kezdeményezéséről, ill. kérelmezéséről,
  + a díjfizetési hátralék következményeiről, valamint a behajtás érdekében kezdeményezett intézkedésről.

***IV/e) A térítési díj megállapítása***

***A térítési díjat külön kell meghatározni:*** A mindenkor hatályos jogszabályok, helyi rendeletek, fenntartó által hozott döntés alapján:

**1.**       csak napközbeni tartózkodást igénybe vevőkre,

**2.**       napközbeni tartózkodást és étkezést igénybe vevőkre.

* A megállapított személyi térítési díj nem haladhatja meg az ellátást igénybe vevő rendszeres havi jövedelmének 15 %-át csak nappali ellátást, illetve 30 %-át nappali ellátást és ott étkezést igénybevevő ellátott esetén.
* A térítési díjat, az ellátást igénybe vevő jogosult, vagy tartására kötelezett személy fizeti meg.
* A személyi térítési díj a kötelezett által fizetendő térítési díj. Az intézményvezető konkrét összegben állapítja meg és arról az ellátást igénylőt, az ellátás igénybevételét megelőzően írásban tájékoztatja. A személyi térítési díj nem haladhatja meg az intézményi térítési díj összegét, kivéve, ha az intézményi térítési díj számítása nem pozitív.
* Ha az ellátott vagy törvényes képviselője a személyi térítési díj összegét vitatja, csökkentését vagy elengedését kéri, az értesítés kézhezvételétől számított 8 napon belül a fenntartóhoz fordulhat.
* Az Alsó- Tisza-menti Önkormányzati Társulás (fenntartó) a személyes gondoskodást nyújtó ellátásokról, azok igénybevételéről, valamint a fizetendő térítési díjakról konkrét összegben -  a társulási megállapodás figyelembe vételével - intézményi térítési díjat határoz meg, a szociális igazgatásról és szociális ellátásokról szóló 1993. évi III. törvény, a személyes gondoskodást nyújtó szociális ellátások térítési díjáról szóló 29/1993 (II.17.) Korm. rendelet, valamint a fenntartó székhely települése által alkotott helyi rendelete, illetve az Alsó- Tisza-menti Önkormányzati Társulás döntése/i/ alapján.
* A szociális alapszolgáltatás személyi térítési díjának megállapításánál az ellátást igénybe vevő jövedelme vehető figyelembe. Kiskorú igénybevevő esetén az igazolt havi rendszeres családi jövedelem 1 főre jutó összege számít.
* A térítési díjat az ellátott **tárgyhónapot követő 5. munkanapon belül** köteles befizetni, az Esély Szociális Alapellátási Központ számlájára. Ha a kötelezett a befizetést elmulasztotta, az intézményvezető 15 napos határidő megjelölésével a fizetésre kötelezett személyt írásban felhívja az elmaradt térítési díj befizetésére.
* Ha a határidő eredménytelenül telik el az intézményvezető értesíti a fenntartót. A fenntartó intézkedik a térítési díj hátralék behajtásáról, vagy a behajthatatlan hátralék törléséről.
* A csoportvezető a nappali ellátást nyújtó intézményben látogatási és eseménynaplót vezet, ennek alapján gondozási napokat naponta, havonta és évente összesíti. Ez alapját képezi az állami normatíva felhasználásának, elszámolásának, a mindenkori éves költségvetési törvény figyelembevételével.

V.) Az ellátottak és a szolgáltatást végzők kapcsolattartásának módja

A gondozónő az ellátottal személyesen tartja a kapcsolatot, illetve szükség esetén (pl. betegség esetén) felkeresi otthonában, kórházi kezelés ideje alatt meglátogatja.

* Szükség esetén, személyesen, ill. telefonon is kapcsolatot tart, az intézmény nyitvatartási idejében:

Hétfőtől - Csütörtökig, 730-1600 Pénteken: 730 - 1330óráig. **Telefon: 06-63/610-042; 06/20-926-16-60** számon.

* Írásban, minden az intézménnyel és az ellátást igénybevevővel kapcsolatos megállapodásról, értesítésről, írásos dokumentáció készül, melynek egy példányát, az ellátást igénybe vevő, illetve törvényes képviselője megkap.
* **Üzenetátadás történhet** 6640 Csongrád, Síp u. 3. szám alatt, telefonon a 63/610-042 számon, vagy az intézmény 6640 Csongrád, Kossuth tér 7. szám alatti székhelyén a 06-63/571-903 telefonszámon, nyitva tartási idejében.

***Valamint a szolgáltatás által lefedett településeken feltüntetett fogadóórák alkalmával, melyek:***

* ***Tömörkényen***Rózsafüzér Szociális Otthon, Ifjúság u. 8. sz.
  + Keddenként: 1300 - 1500-ig tart. Telefonszám: 63/477-152
* ***Csanyteleken*** Remény Szociális Alapszolgáltatások Központja, Kossuth u. 39. sz.
  + Szerdánként: 1300 - 1500-ig tart. Telefonszám: 63/578-510
* ***Felgyőn*** Polgármesteri Hivatal, Széchenyi út 1. sz.
  + Csütörtökönként: 1300 - 1500-ig tart. Telefonszám: 63/580-060

VI.) Az ellátottak és a személyes gondoskodást végző személyek jogainak védelmével kapcsolatos szabályok, intézményi jogviszony megszűntetésének szabályai

***VI/ a) Az ellátottak jogai***

Az ellátást igénybe vevő ellátottnak joga van: szociális helyzetére, egészségi és mentális állapotára tekintettel az intézmény által biztosított ellátásra, valamint egyéni szükségletei, speciális helyzete vagy állapota alapján az egyéni ellátás, szolgáltatás igénybevételére.

* Állampolgári jogainak maradéktalan és teljes körű tiszteletben tartására, különös tekintettel
  + az élethez, emberi méltósághoz
  + a testi épséghez,
  + a testi-lelki egészséghez való jogokra.
* Az egyenlő bánásmód követelményének élvezetére, illetőleg arra, hogy jövedelmi helyzetét csak a törvényben, ill. a kapcsolódó kormányrendeletekben meghatározott esetekben és feltételek mellett vizsgálják.
* Az intézmény működésével, gazdálkodásával kapcsolatos legfontosabb információk, adatok megismeréséhez, ennek érdekében az intézményvezető évente tájékoztatót készít az intézmény gazdálkodásáról, és azt az intézményben jól látható helyen kifüggeszti.
* Az ellátást igénybe vevőt megilleti személyes adatainak védelme, valamint a magánéletével kapcsolatos titokvédelem.
* A szociális szolgáltatások biztosítása során tilos a hátrányos megkülönböztetés bármilyen okból, így különösen az ellátott neme, vallása, nemzeti - etnikai, hovatartozása, politikai vagy más véleménye, kora, cselekvőképességének hiánya vagy korlátozottsága, fogyatékossága, születési, vagy egyéb helyzete miatt.
* Az ellátást igénybe vevő jövedelmi helyzetét csak a törvényben, vagy a törvény felhatalmazása alapján készült, kormányrendeletben meghatározott esetekben és feltételekkel lehet vizsgálni.
* Joga van igénybe venni az ellátott-jogi képviselő segítségét (tájékoztatás nyújtása az alapjogok megismerésében, segítségnyújtás az ellátással kapcsolatos kérdések, problémák megoldásában, az intézmény és az ellátott között kialakult konfliktus kezelésében, segítséget nyújt az ellátottnak vagy törvényes képviselőjének panasza megfogalmazásában, intézkedést kezdeményezhet a fenntartónál a jogszabálysértő gyakorlat megszüntetésére, észrevételt tehet az intézményben folyó gondozási munkára, intézkedést kezdeményezhet az illetékes hatóságok felé).

**Ellátott jogi képviselő feladata:** tájékoztatás nyújtása az alapjogok megismerésében, segítségnyújtás az ellátással kapcsolatos kérdések, problémák megoldásában, az intézmény és az ellátott között kialakult konfliktus kezelésében, segítséget nyújt az ellátottnak vagy törvényes képviselőjének panasza megfogalmazásában, intézkedést kezdeményezhet a fenntartónál a jogszabálysértő gyakorlat megszüntetésére, észrevételt tehet az intézményben folyó gondozási munkára, intézkedést kezdeményezhet az illetékes hatóságok felé stb.

Az ellátottaink elsősorban az Intézmény igazgatóját kereshetik fel panaszukkal: **Igazgatóság:** **6640 Csongrád, Kossuth tér 7. sz.,** valamint az ellátottnak joga van az **ellátott jogi képviselőt** is megkeresni panaszával, akinek az elérhetősége megtalálható a [www.obdk@obdk.hu](http://www.obdk@obdk.hu),

**A fenti elérhetőség sikertelensége esetén az OBDK zöldszáma hívható: 06-80/620-055**

Az ellátott jogi képviselő köteles az ellátást igénybe vevőre vonatkozó és tudomására jutott orvosi titkot megtartani, és az ellátást igénylő személyes adatait a vonatkozó jogszabályok szerint kezelni.

***A megyénkben működő ellátott jogi képviselő neve, elérhetősége az intézményben kifüggesztve jól látható helyen megtalálható, így biztosított az állandó hozzáférés.***

***VI/b) A szociális szolgáltatást végzők jogai és kötelezettségei***

**2012. évben bevezetésre került a Központi Elektronikus Nyilvántartás a Szolgáltatást Igénybevevőkről (KENYSZI - TAJ alapú nyilvántartás):**

* A szociális, gyermekjóléti és gyermekvédelmi szolgáltatók, intézmények ágazati azonosítójáról és országos nyilvántartásáról szóló 415/2015. (XII. 23.) Korm. rendelet alapján az elektronikus igénybevevői nyilvántartást az intézménynek vezetnie kell.
* A ***Fogyatékkal Élők Nappali Intézménye vonatkozásában, 3***fő adatszolgáltató munkatárs rögzíti a rendszerbe naprakészen az ellátásban részesülő ellátottak adatait. A munkaköri leírásban is szerepeltetni kell az erre vonatkozó szabályokat.
* Az adatszolgáltató munkatársak feladatait a szociális, gyermekjóléti és gyermekvédelmi szolgáltatók, intézmények ágazati azonosítójáról és országos nyilvántartásáról szóló 415/2015. (XII. 23.) Korm. rendelet határozza meg, mely szerint az adatszolgáltató munkatársnak jogosultsága van és kötelezettsége a napi adatrögzítést elvégezni.
* A személyes gondoskodást nyújtó intézményben foglalkoztatott személy, valamint közeli hozzátartozója [a Polgári Törvénykönyvről szóló 1959. évi IV. törvény 685. § b) pontja], élettársa az ellátásban részesülő személlyel tartási, életjáradéki és öröklési szerződést az ellátás időtartama alatt – illetve annak megszűnésétől számított egy évig – nem köthet. Ellátottaktól pénzt, vagy ajándékot nem fogadhat el, jogügyletet nem köthet, gondnokául nem rendelhető ki. A munkaköri leírásban is szerepeltetni kell az erre vonatkozó szabályokat.
* A szociális ágazatban foglalkoztatottak, vagy munkaviszonyban álló személyek esetében biztosítani kell, hogy a munkavégzéshez kapcsolódó megbecsülést megkapják, tiszteletben tartsák emberi méltóságukat és személyiségi jogaikat, munkájukat elismerjék, valamint a munkáltató megfelelő munkavégzési körülményeket biztosítson számukra.
* Az ellátást végző, közfeladatot ellátó személynek minősül.
* Joga és kötelezettsége szakmai ismereteinek - a szakma mindenkori fejlődésével összhangban történő folyamatos fejlesztése.
* Munkája során a fogyatékkal élő emberekkel, ill. munkatársaival szemben segítőkész, együtt érző, tapintatos és udvarias magatartást tanúsít. Munkatársaival szemben jó munkakapcsolatot, humánus magatartást tanúsít.
* Cselekedeteivel az intézmény jó hírének megőrzésére, és annak erősítésére törekszik.
* Szakmai munkájára a Szociális Munka Etikai kódexe az irányadó.

***VI/c) AZ INTÉZMÉNYI JOGVISZONY MEGSZÜNÉSÉNEK SZABÁLYAI***

**Az intézményi jogviszony megszűnik**

* az ellátott illetve törvényes képviselője indoklás nélkül bármikor felmondhatja megegyezés szerinti időpontban,
* a megállapodásban feltüntetett határozott idő lejártával.
* az igénybevevő más intézményben történő elhelyezésével, vagy halálával,
* az intézmény jogutód nélküli megszűnésével,
* ha 30 napot meghaladja az intézményből való távolmaradás, és nem részesül kórházi ellátásban, és a távollét okát nem igazolja,
* Veszélyeztető magatartást tanúsít,
* Társai, vagy az intézmény sérelmére bűncselekményt követ el,
* Aki a személyi térítési díj hátralékát nem rendezi.

Az intézményi jogviszony megszűnése (megszűntetése) esetén a felek egymással elszámolnak, amely kiterjed:

* a fizetendő személyi térítési díjakra, ezek esetleges hátralékaira,
* az intézmény tárgyi eszközeiben szándékosan okozott károkra.

Az intézmény vezetője az ellátás megszüntetéséről, valamint a megszüntetés ellen tehető panaszról írásban értesíti az ellátottat, illetve törvényes képviselőjét. Ha a megszüntetéssel az ellátott nem ért egyet, az értesítés kézhezvételétől számított 8 napon belül az intézmény fenntartójához fordulhat. Ilyen esetben intézményünk az ellátást változatlan feltételek mellett mindaddig biztosítja, amíg a fenntartó, illetve a bíróság jogerős és végrehajtó határozatot nem hoz. Felmondási idő 15 nap.

**Fenntartó címe: Alsó- Tisza-menti Önkormányzati Társulás, 6647 Csanytelek, Volentér János tér 2. sz.**

VII.) Az intézményre vonatkozó szakmai információk, a személyes gondoskodást végző személyek létszáma és szakképzettsége

***VII/a) Az integráció formája***

A **Esély Szociális Alapellátási Központ** integrált szervezeti formában biztosítja a személyes gondoskodást nyújtó szociális szolgáltatásokat, mely magában foglalja az alap-, nappali- és bentlakásos intézményi formákat.

***VII/b) Fogyatékkal élők nappali ellátását végző szervezeti egység feladatköreinek megnevezése, szakmai létszáma és a személyes gondoskodást végző személyek szakképzettség szerinti megoszlása***

|  |  |
| --- | --- |
| 1 fő nappali ellátás vezető | Szakvizsgázott szociális munkás |
| 1 fő terápiás munkatárs | Gyógypedagógiai asszisztens |
| 3 fő gondozó | 1 fő Gyógypedagógiai asszisztens  1 fő Szociális gondozó-szervező  1 fő Szociális gondozó és ápoló |

**1 fő megváltozott munkaképességű dolgozó, heti 20 órában foglalkoztatás szervezőként segíti a munkánkat.**

**A helyettesítés rendje**

Az intézmény dolgozóinak helyettesítését az intézmény vezetője szervezi az SZMSZ alapján.

A szakmai program:

* A szociális igazgatásról és szociális ellátásokról szóló 1993. évi III. törvény,
* A személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 27.) SzCsM rendelet,
* A személyes gondoskodást nyújtó szociális alapellátások igénybevételéről szóló 9/1999. (XI. 24.) SzCsM rendelet,
* A személyes gondoskodást nyújtó szociális ellátások térítési díjáról szóló 29/1993. (II. 17.) Korm. rendelet,
* A személyes gondoskodást végző személyek továbbképzéséről és a szociális szakvizsgáról szóló 9/2000. (VIII. 4.) SzCsM rendelet,
* a Szociális Munka Etikai Kódexe, alapján készült.

Csongrád, 20……..

**…………………………………**

**Intézményvezető**

**ph.**

**Mellékletek:**

* 1. **sz. Megállapodás**
  2. **sz. Házirend**
  3. **sz. SZMSZ**